text: Fødsler med succes
  08 december 2011 kl. 18.06
  Kolding Sygehus blev i dag hædret for at have Danmarks bedste fødeafdeling. For ti år siden flygtede jordemødrene fra afdelingen, men det er vendt.
  Det er Dagens Medicin, som har kåret Kolding til at have landets bedste fødeafdeling. Men tidligere har afdelingen været stærkt kritiseret. 
  For 10 år siden flygtede de fødende og jordemødrene fra afdelingen - og den havde bl.a. ryd for at være årsag til unødvendigt mange dødsfald blandt de nyfødte.
  
  Tredoblet
  Men siden er afdelingen vokset til mere end tredobbelt størrelse. Fødsler fra Vejle og Fredericia blev samlet i Koldnig - og også mange fødende kvinder fra Sønderjylland valgte Kolding. 
  Ledelsen blev udskiftet - og der var stærkt fokus på at forbedre forholdene - både for de fødende og for de ansatte.
  
  Ikke for mange kejsersnit
  Og i dag kom chefredaktøren fra det kritiske fagtidsskrift Dagens Medicin på besøg for at ønske tillykke med, at fødeafdelingen i Kolding nu er den bedste herhjemme.
  Et af kriterierne for hæderen er bl.a., at der ikke bliver overbehandlet - hverken med epiduralblokader og kejsersnit. 
  I TV SYD kl. 19:30 giver Kurt Klünder, ledende overlæge på Fødeafdelingen, sit bud på, hvorfor Kolding Sygehus har fået hæderen i dag.
  